b'\n_START_ARTICLE_\nParticul\xc4\x83 modal\xc4\x83\n_START_PARAGRAPH_\n\xc3\x8en lingvistic\xc4\x83, particula modal\xc4\x83 este o specie de particul\xc4\x83 cu func\xc8\x9bia principal\xc4\x83 de a indica atitudinea afectiv\xc4\x83, volitiv\xc4\x83 sau de evaluare a vorbitorului (func\xc8\x9bie modal\xc4\x83). Ea poate avea de asemenea func\xc8\x9bia de a exprima reac\xc8\x9bia vorbitorului la situa\xc8\x9bia de comunicare, de a organiza interac\xc8\x9biunea interlocutorilor (func\xc8\x9bie pragmatic\xc4\x83).\n_START_SECTION_\nLocul particulei modale \xc3\xaen cercetarea lingvistic\xc4\x83\n_START_PARAGRAPH_\nNepotrivindu-se \xc3\xaen sistemul tradi\xc8\x9bional al p\xc4\x83r\xc8\x9bilor de vorbire, particulele modale au fost mult\xc4\x83 vreme ignorate, ba chiar socotite dubioase din punct de vedere stilistic \xc8\x99i nerecomandate. Abia \xc3\xaen anii 1960 au \xc3\xaenceput s\xc4\x83 fie studiate mai profund de c\xc4\x83tre lingvi\xc8\x99ti ru\xc8\x99i \xc8\x99i germani, \xc3\xaen urma unei orient\xc4\x83ri tot mai pragmatice \xc3\xaen lingvistic\xc4\x83._NEWLINE_\xc3\x8en unele limbi, precum rusa, daneza, germana \xc8\x99i olandeza, particulele modale ocup\xc4\x83 un loc important \xc3\xaen comunicarea oral\xc4\x83. Alte limbi, bun\xc4\x83oar\xc4\x83 franceza, sunt mai s\xc4\x83race \xc3\xaen asemenea elemente. \xc8\x98i de acest fapt depinde m\xc4\x83sura \xc3\xaen care se ocup\xc4\x83 de ele lingvistica diferitelor limbi._NEWLINE_Particula \xc3\xaen general este tratat\xc4\x83 ca o parte de vorbire aparte \xc3\xaen gramatici ale unor limbi ca germana, maghiara sau cele din diasistemul slav de centru-sud (s\xc3\xa2rb\xc4\x83, croat\xc4\x83 etc.), iar particula modal\xc4\x83 este prezent\xc4\x83 ca o subclas\xc4\x83 a particulei \xc3\xaen unele gramatici. \xc3\x8en gramatici uzuale ale limbii franceze sau ale limbii rom\xc3\xa2ne nu se opereaz\xc4\x83 cu aceast\xc4\x83 no\xc8\x9biune. Totu\xc8\x99i, unii lingvi\xc8\x99ti francezi se ocup\xc4\x83 \xc3\xaen oarecare m\xc4\x83sur\xc4\x83 de ea.\n_START_SECTION_\nParticula modal\xc4\x83 \xc8\x99i modalizatorul\n_START_PARAGRAPH_\n\xc3\x8en unele gramatici sunt incluse printre particulele modale \xc8\x99i elemente pe care al\xc8\x9bi lingvi\xc8\x99ti le numesc modalizatori sau adverbe modale. \xc3\x8entr-adev\xc4\x83r, ele au \xc3\xaen comun exprimarea atitudinii vorbitorului fa\xc8\x9b\xc4\x83 de propriul s\xc4\x83u enun\xc8\x9b, dar unii lingvi\xc8\x99ti le delimiteaz\xc4\x83, consider\xc3\xa2nd modalizatorul o parte de vorbire aparte. Kugler, de exemplu, deosebe\xc8\x99te modalizatorul de particul\xc4\x83 \xc3\xaen general, nu numai cea modal\xc4\x83, prin gradul lor de autonomie. Modalizatorul, pe l\xc3\xa2ng\xc4\x83 faptul c\xc4\x83 poate fi inclus \xc3\xaentr-o propozi\xc8\x9bie complet\xc4\x83 (hu  G\xc3\xa9za biztosan eltal\xc3\xa1lta a c\xc3\xa9lt \xe2\x80\x9eCu siguran\xc8\x9b\xc4\x83, G\xc3\xa9za a nimerit \xc8\x9binta\xe2\x80\x9d), poate constitui \xc8\x99i singur o propozi\xc8\x9bie neanalizabil\xc4\x83, r\xc4\x83spunz\xc3\xa2nd la o \xc3\xaentrebare total\xc4\x83, a\xc8\x99a cum r\xc4\x83spunde la o asemenea \xc3\xaentrebare da sau nu: \xe2\x80\x93 G\xc3\xa9za eltal\xc3\xa1lta a c\xc3\xa9lt? \xe2\x80\x93 Biztosan \xe2\x80\x9e\xe2\x80\x93 G\xc3\xa9za a nimerit \xc8\x9binta? \xe2\x80\x93 Cu siguran\xc8\x9b\xc4\x83\xe2\x80\x9d. Dimpotriv\xc4\x83, particula nu poate func\xc8\x9biona singur\xc4\x83 \xc8\x99i nu r\xc4\x83spunde la niciun fel de \xc3\xaentrebare.'